More Human Than Human
Blade Runner 2049 ต้องยอมรับว่า ภาพยนตร์ เรื่องนี้ทำให้สมอง สะดุด ตลอดทั้งเรื่อง ถ้าใครอ่านบทความเรื่อง ตูน บอดี้สแลม ทำไปได้อะไร ของเพจลงทุนแมน คำว่า LONELY MAN กับ HAPPY MAN ในบทความ ส่วนหนึ่งก็มาจาก ความคิดที่ได้หลังจากดูหนังเรื่องนี้
12 ต.ค. 2560

More Human Than Human / โดย เพจลงทุนแมน
Blade Runner 2049
ยอมรับว่า ภาพยนตร์ เรื่องนี้ทำให้สมอง สะดุด ตลอดทั้งเรื่อง
ถ้าใครอ่านบทความเรื่อง ตูน บอดี้สแลม ทำไปได้อะไร
คำว่า LONELY MAN กับ HAPPY MAN ในบทความ
ส่วนหนึ่งก็มาจาก ความคิดที่ได้หลังจากดูหนังเรื่องนี้
แต่เท่าที่สังเกต เรื่องนี้จะมีคนดูอยู่ 2 กลุ่ม คือ
1) ดูโดย ไม่คิดลึก และไม่ได้มีพื้นฐาน หรือ อินกับเรื่อง AI มาก่อน ก็จะไม่ได้รู้สึกอะไร
2) ติดตามเรื่อง AI มาบ้าง ทำให้พอจะเข้าใจว่าหนังจะนำเสนออะไร พอมันตรงกับสิ่งที่เราคิด สมองก็เกิดอาการ สะดุด เป็นระยะ
ถึงแม้เวลาดำเนินเรื่องของภาพยนตร์จะไม่ได้ผ่านไปเร็ว บางคนบอกน่าเบื่อ แต่เรื่องนี้กลับทำให้ลงทุนแมนดูเกือบไม่ทัน เพราะสมองยังคิดค้างอยู่กับเรื่องก่อนหน้านั้น
ทั้ง ภาพ บทการพูด ประเด็นการนำเสนอ ล้วนมีความหมายซ่อนอยู่ รวมถึงเสียงดนตรีประกอบที่ทำได้อย่างลงตัว
มีอะไรที่ทำให้สมองของลงทุนแมน "สะดุด" จากภาพยนตร์เรื่องนี้บ้าง?
จริงๆแล้วมีหลายเรื่อง แต่วันนี้จะขอพูดเรื่อง
You are Special.
เราเคยคิดบ้างไหมว่าพระเจ้ากำหนดให้ เรา เป็นคนพิเศษกว่าคนอื่นในโลกนี้? ทุกอย่างที่เกิดขึ้นรอบตัวเรา เป็นแค่พระเจ้าอยากทดสอบเราเท่านั้น
สิ่งนี้ไม่ได้บอกตรงๆจากภาพยนตร์ แต่เมื่อดูเสร็จ เมื่อความคิดตกตะกอน มันทำให้คิดได้ว่า จริงๆแล้วสิ่งที่เกิดขึ้นมารอบตัวเรา อาจจะถูกกำหนดมาแล้วตั้งแต่ต้นหรือไม่?
โลกมนุษย์ของเราตอนนี้ อาจจะไม่ได้เป็นโลกที่มีอยู่จริง แต่เป็นโลกสมมติในคอมพิวเตอร์อีกทีหนึ่ง หรือ เป็นโลกที่จำลองของสิ่งมีชีวิตที่เหนือชั้นกว่าเราก็เป็นได้
ไม่ว่าโลกนี้เป็นโลกเสมือนที่มีพระเจ้ากำกับอยู่หรือไม่ แต่ตอนนี้ดูเหมือนว่ามนุษย์อยากเป็นพระเจ้าด้วยตัวเอง
ในอนาคตมนุษย์จะเริ่มทำตัวเป็นพระเจ้ามากขึ้นเรื่อยๆ..
DNA ของมนุษย์หลายพันล้านคน จะมีสิ่งที่เหมือนกันคือ เป็นแค่การสลับการจัดเรียงเคมี 4 ตัว ชื่อ A C T G (Adenine, Cytosine, Guanine, Thymine)
พอมีการจัดเรียงเป็น combination ที่ไม่เหมือนกัน ก็เกิดรูปร่างหน้าตา สีผม สีผิว รูปร่างต่างกัน
และตอนนี้เราก็ไขความลับการจัดเรียง DNA นี้ได้แล้ว รอวันแค่มีการโคลนนิ่งมนุษย์ขึ้นมา
ตัวอย่างที่เราเห็นกันในปัจจุบันคือ การทำเด็กหลอดแก้ว (IVF) การดัดแปลงพันธุกรรมยุงให้เป็นหมัน การดัดแปลงพันธุกรรมกระต่ายให้เรืองแสงได้
สรุปแล้ว จนถึงตอนนี้ มนุษย์ได้กลายเป็นพระเจ้าด้วยตัวเองไปบางส่วนแล้ว..
แต่เป็นไปได้ไหม ที่จะมีอะไรที่ เหนือกว่ามนุษย์อีกขั้น?
เมื่อ CIVILIZATION ของมนุษย์ก้าวหน้ามากขึ้นเรื่อยๆ คงหลีกเลี่ยงไม่ได้ที่จะมีมนุษย์สังเคราะห์ ที่เหมือนมนุษย์จริง และ เราจะแยกไม่ออกว่า คนข้างๆเราคือ มนุษย์ หรือ หุ่นยนต์..
หุ่นยนต์จะพัฒนาจนถึงขีดสุดที่มีระบบทุกอย่างเหมือนมนุษย์ ระบบการย่อยอาหาร ที่ทำให้หุ่นยนต์กินข้าวได้เหมือนคนปกติ หรือแม้แต่ระบบสืบพันธุ์ที่ทำให้หุ่นยนต์คลอดลูกได้
สำหรับหุ่นยนต์แล้ว เคมีของหุ่นยนต์อาจจะต่างกับของมนุษย์คือจะมีแค่ 2 ตัวคือ เลข 0 กับ เลข 1
แต่ถึงเป็นอย่างนั้นเราก็จะแยกไม่ออก ไม่ต่างจากให้เราบอกว่า ภาพถ่ายนี้ ถ่ายจากกล้องดิจิตอล หรือ กล้องฟิล์ม
เราคงต้องยอมรับกันว่า หุ่นยนต์จะมีความสามารถ สติปัญญา พละกำลัง ที่เหนือกว่ามนุษย์ปกติได้ ทุกวันนี้เราก็โยนปัญหาหลายอย่างไปให้หุ่นยนต์ทำแทนเราแล้ว
และถ้ามนุษย์ใส่การตระหนักรู้ตัวตน (conscious) เข้าไปให้หุ่นยนต์ สุดท้ายหุ่นยนต์ก็จะกลายเป็น มนุษย์ที่สมบูรณ์แบบ หรือเรียกว่า more human than human
แล้วในที่สุดมีอะไรบ้างที่หุ่นยนต์น่าจะยังทำไม่ได้เหมือนมนุษย์?
สิ่งที่หุ่นยนต์น่าจะยังขาด และ โหยหาในที่สุด ก็คือ "ความสุข"
ต่อให้หุ่นยนต์เก่งแค่ไหน เหนือมนุษย์แค่ไหน สุดท้ายแล้ว หุ่นยนต์ก็ยังคงเป็น LONELY MAN
เมื่อหุ่นยนต์มีสติ มันจะกลับมาย้อนถามตัวเองว่า มันเกิดมาเพื่ออะไร? ความสุขอยู่ตรงไหน?
หุ่นยนต์อาจจะต้องการแค่ความทรงจำที่มีความสุข มาเติมเต็มการเกิดมาของตัวมันเอง เพราะเป็นสิ่งเดียวที่ยืนยันว่าหุ่นยนต์มีตัวตนอยู่ในโลกจริง
สรุปว่า
ในอนาคต หุ่นยนต์คงจะต้องการ ก้าวข้ามจากโลกเสมือน มาสู่โลกจริง
ในทางกลับกัน ในโลกปัจจุบัน
มนุษย์กำลังต้องการก้าวจากโลกจริง ไปสู่โลกเสมือน..
ทุกวันนี้เราเดินผ่านกันโดยที่ไม่ได้อยากรู้ว่าคนรอบข้างเราเป็นใคร สิ่งที่เราอยากรู้มากกว่าคือ สิ่งอยู่ในหน้าจอที่เป็นโลกเสมือนของเรา
ก็น่าคิดว่า ณ จุดสิ้นสุด
หุ่นยนต์ หรือ มนุษย์ จะมีความเป็นมนุษย์มากกว่ากัน..
----------------------
<ad> รีไฟแนนซ์ บ้าน คอนโด กับ REFINN ประหยัดเงินได้เป็นล้าน ประหยัดเวลาได้เป็นปี ไม่มีค่าบริการ คลิก 
----------------------